
1. PROPOSTA GĦAL DEĊIŻJONI TAL-PARLAMENT EWROPEW
dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2022, Taqsima VIII – L-Ombudsman Ewropew
(2023/2137(DEC))
Il-Parlament Ewropew,
–	wara li kkunsidra l-baġit ġenerali tal-Unjoni Ewropea għas-sena finanzjarja 2022[footnoteRef:1], [1:  ĠU L 45, 24.2.2022.] 

–	wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2022 (COM(2023)0391 – C9‑0256/2023)[footnoteRef:2], [2:  ĠU C, C/2023/2, 12.10.2023.] 

–	wara li kkunsidra r-rapport annwali tal-attività tal-Ombudsman Ewropew għas-sena 2022 u r-rapport tagħha dwar il-Ġestjoni Baġitarja u Finanzjarja għas-sena finanzjarja 2022,
–	wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2022, flimkien mar-risposti tal-istituzzjonijiet[footnoteRef:3], [3:  ĠU C, C/2023/103, 4.10.2023.] 

–	wara li kkunsidra d-dikjarazzjoni ta’ assigurazzjoni[footnoteRef:4] dwar l-affidabbiltà tal-kontijiet u l-legalità u r-regolarità tat-tranżazzjonijiet ta’ bażi, ipprovduta mill-Qorti tal-Awdituri għas-sena finanzjarja 2022 skont l-Artikolu 287 tat-Trattat dwar il-Funzjonament tal-Unjoni Ewropea, [4:  ĠU C, C/2023/112, 12.10.2023.] 

–	wara li kkunsidra l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,
–	wara li kkunsidra r-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012[footnoteRef:5], u b’mod partikolari l-Artikoli 59, 118, 260, 261 u 262 tiegħu, [5:  ĠU L 193, 30.7.2018, p. 1.] 

–	wara li kkunsidra l-Artikolu 100 u l-Anness V tar-Regoli ta’ Proċedura tiegħu,
–	wara li kkunsidra r-rapport tal-Kumitat għall-Kontroll tal-Baġit (A9‑0000/2024),
1.	Jagħti l-kwittanza lill-Ombudsman Ewropew għall-implimentazzjoni tal-baġit għas-sena finanzjarja 2022 / Jiddifferixxi d-deċiżjoni tiegħu dwar l-għoti ta’ kwittanza lill-Ombudsman Ewropew għall-implimentazzjoni tal-baġit għas-sena finanzjarja 2022;
2.	Jippreżenta l-kummenti tiegħu fir-riżoluzzjoni t’hawn taħt;
3.	Jagħti istruzzjonijiet lill-President tiegħu biex tgħaddi din id-deċiżjoni, kif ukoll ir-riżoluzzjoni li hija parti integrali minnha, lill-Ombudsman Ewropew, lill-Kunsill Ewropew, lill-Kunsill, lill-Kummissjoni, lill-Qorti tal-Awdituri, lill-Qorti tal-Ġustizzja tal-Unjoni Ewropea, lill-Kontrollur Ewropew għall-Protezzjoni tad-Data u lis-Servizz Ewropew għall-Azzjoni Esterna, u biex tiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2022, Taqsima VIII – L-Ombudsman Ewropew
(2023/2137(DEC))
Il-Parlament Ewropew,
–	wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2022, Taqsima VIII – L-Ombudsman Ewropew,
–	wara li kkunsidra l-Artikolu 100 u l-Anness V tar-Regoli ta’ Proċedura tiegħu,
–	wara li kkunsidra r-rapport tal-Kumitat għall-Kontroll tal-Baġit (A9‑0000/2024),
A.	billi, fil-kuntest tal-proċedura ta’ kwittanza, l-awtorità ta’ kwittanza tixtieq tisħaq fuq l-importanza partikolari li tissaħħaħ aktar il-leġittimità demokratika tal-istituzzjonijiet tal-Unjoni permezz ta’ titjib fit-trasparenza u l-obbligu ta’ rendikont u permezz tal-implimentazzjoni tal-kunċett ta’ bbaġitjar abbażi tal-prestazzjoni u governanza tajba tar-riżorsi umani;
B.	billi l-Artikolu 228 tat-Trattat dwar il-Funzjonament tal-Unjoni Ewropea jipprevedi l-elezzjoni ta’ Ombudsman Ewropew mill-Parlament Ewropew li għandu jingħata s-setgħa li jilqa’ lmenti ta’ kull ċittadin tal-Unjoni jew ta’ kull persuna, kemm fiżika kif ukoll ġuridika li toqgħod jew ikollha l-uffiċċju reġistrat fi Stat Membru, li jinvolvu każijiet ta’ amministrazzjoni ħażina fl-attivitajiet tal-istituzzjonijiet, il-korpi jew l-organi tal-Unjoni, bl-eċċezzjoni tal-Qorti tal-Ġustizzja tal-Unjoni Ewropea fl-eżerċizzju tal-funzjonijiet tagħha. Huwa għandu jinvestiga dawn l-ilmenti u jirrapporta dwarhom;
C.	billi r-Regolament (UE, Euratom) 2021/1163 tal-Parlament Ewropew tal-24 ta’ Ġunju 2021[footnoteRef:6] jistabbilixxi r-regolamenti u l-kundizzjonijiet ġenerali li jirregolaw it-twettiq tad-dmirijiet tal-Ombudsman (Statut tal-Ombudsman Ewropew); [6:  ĠU L 253, 16.7.2021, p. 1.] 

D.	billi d-Deċiżjoni tal-Ombudsman Ewropew li tadotta dispożizzjonijiet ta’ implimentazzjoni bħalissa qed tiġi riveduta wara l-adozzjoni tar-Regolament (UE, Euratom) 2021/1163;
1.	Jinnota li l-baġit tal-Ombudsman Ewropew (l-“Ombudsman”) jaqa’ taħt l-intestatura 7 tal-QFP, “Amministrazzjoni pubblika Ewropea”, li fl-2021 kien jammonta għal total ta’ EUR 11,6-il biljun, jiġifieri 5,9 % tal-infiq tal-baġit tal-Unjoni; jinnota li l-baġit tal-Ombudsman kien jirrappreżenta 0,1 % tal-approprjazzjonijiet tal-intestatura 7 tal-QFP;
2.	Jinnota li l-Qorti tal-Awdituri (il-“Qorti”), fir-rapport annwali tagħha għas-sena finanzjarja 2022, eżaminat kampjun ta’ 60 tranżazzjoni fl-ambitu tal-Amministrazzjoni, l-istess numru bħal fl-2021; jinnota wkoll li l-Qorti tikteb li n-nefqa amministrattiva tinkludi n-nefqa fuq ir-riżorsi umani inklużi l-pensjonijiet, li fl-2022 kienet tammonta għal madwar 70 % tan-nefqa amministrattiva totali, u fuq il-bini, it-tagħmir, l-enerġija, il-komunikazzjonijiet u t-teknoloġija tal-informazzjoni u li l-ħidma tagħha tul bosta snin tindika li, b’mod ġenerali, dan l-infiq huwa ta’ riskju baxx;
3.	Jinnota li l-Qorti, bħala parti mill-awditu għall-2022, eżaminat is-sistemi superviżorji u ta’ kontroll tal-Ombudsman, b’mod partikolari l-implimentazzjoni tal-istandards ta’ kontroll intern, il-ġestjoni tar-riskju, u l-funzjonament tal-kontrolli ewlenin definiti fir-Regolament Finanzjarju, inklużi l-kontrolli ex ante u ex post fuq il-pagamenti;
4.	Jinnota li 14 (23 %) mis-60 tranżazzjoni kien fihom żbalji iżda li l-Qorti, abbażi tal-ħames żbalji li ġew ikkwantifikati, tistma li l-livell ta’ żball kien taħt is-soll ta’ materjalità;
5.	Jinnota b’sodisfazzjon li fir-Rapport Annwali tagħha għas-sena finanzjarja 2022, il-Qorti tiddikjara li ma identifikat l-ebda kwistjoni speċifika li tikkonċerna lill-Ombudsman;
Ġestjoni baġitarja u finanzjarja
6.	Jinnota li fl-2022 il-baġit tal-Ombudsman kien jammonta għal EUR 12 222 108, ammont li jirrappreżenta tnaqqis ta’ EUR 280 000 meta mqabbel mal-2021; jifhem li dan it-tnaqqis huwa r-riżultat ta’ razzjonalizzazzjoni tal-baġit abbażi tal-ħtiġijiet reali;
7.	Jinnota li fl-2022 ir-rata ta’ implimentazzjoni tal-baġit kienet ta’ 96,97 %, li hija ogħla meta mqabbla mas-sena ta’ qabel, meta r-rata ta’ implimentazzjoni kienet ta’ 88,8 % minħabba restrizzjonijiet relatati mal-pandemija tal-COVID-19;
8.	Jinnota li matul l-2022, il-Ombudsman għamlet sitt trasferimenti baġitarji skont l-Artikolu 29 tar-Regolament Finanzjarju, li jirrappreżentaw total ta’ EUR 344 460 jew 2,8 % tal-approprjazzjonijiet għal dik is-sena finanzjarja; jinnota wkoll li n-nomenklatura baġitarja għall-partita “2000” inqasmet f’erba’ subkategoriji sabiex tiżdied it-trasparenza tal-informazzjoni meħtieġa għall-bini tal-Ombudsman fiż-żewġ postijiet tax-xogħol; jirrikonoxxi li l-approprjazzjonijiet ittrasferiti mill-partita baġitarja tal-kera ma ntużawx minħabba li l-Ombudsman ħallset l-ispejjeż kollha mġarrba għax-xogħlijiet ta’ installazzjoni tal-bini il-ġdid tal-Ombudsman permezz tal-baġit tal-2021 minflok ma qassmithom fuq sitt snin;
9.	Jirrikonoxxi li, minkejja ż-żieda fiż-żmien għall-pagamenti minn 11,35 għal 13-il jum mill-2021 sal-2022, iż-żmien medju għall-pagamenti għadu relattivament qasir; jemmen li l-implimentazzjoni ta’ sistema ta’ fatturazzjoni elettronika mill-2023 tista’ ttejjeb biss l-effiċjenza tal-proċess tal-ħlas;
10.	Jinnota li l-Ombudsman ma rrapportat l-ebda impatt mill-gwerra ta’ aggressjoni tar-Russja kontra l-Ukrajna fuq il-baġit tagħha għall-2022 għall-missjonijiet, l-akkwist jew il-bini; jirrakkomanda li l-Ombudsman tqis li r-reviżjoni annwali li jmiss tal-kera u tal-imposti fuq il-bini f’somma f’daqqa mill-Parlament tista’ twassal għal spejjeż addizzjonali fil-baġit tal-Ombudsman għall-2023;
11.	Jinnota li l-baġit għall-missjonijiet tal-persunal naqas minn EUR 135,000 fl-2021 għal EUR 120,000 fl-2022 bħala riżultat tal-iffrankar ibbażat fuq it-tagħlimiet meħuda mill-pandemija tal-COVID-19 u l-użu wiesa’ tal-faċilitajiet ta’ vidjokonferenzi għal laqgħat interni u esterni fiż-żewġ postijiet tax-xogħol;
Ġestjoni interna, prestazzjoni u kontroll intern
12.	Jinnota li l-Ombudsman, matul l-2022, kompliet timplimenta azzjonijiet speċifiċi f’konformità mal-objettivi u l-prijoritajiet tal-istrateġija ta’ ħames snin tal-Ombudsman “Lejn l-2024”, kif stabbilit fil-Pjan ta’ Ġestjoni Annwali (AMP) tagħha; jenfasizza, b’mod partikolari, li l-Ombudsman ipproduċiet b’suċċess l-abbozzi tad-dispożizzjonijiet li jimplimentaw l-Istatut il-ġdid li jirregola d-dmirijiet tal-Ombudsman lill-Kummissjoni, lill-Kunsill u lill-Parlament għal konsultazzjoni f’konformità mal-AMP tal-2022;
13.	Jinnota li fl-2022 l-Ombudsman irċeviet 2 223 ilment, meta mqabbel ma’ 2 192 fl-2021, li 35 % minnhom kienu fil-mandat tal-Ombudsman; jinnota wkoll li l-Ombudsman fetħet 348 investigazzjoni, inklużi 60 investigazzjoni ta’ importanza pubblika, u għalqet 330 investigazzjoni fl-2022 meta mqabbel mal-ftuħ ta’ 338 investigazzjoni fl-2021 u l-għeluq ta’ 305;
14.	Jilqa’ l-iżvilupp ta’ proċess simplifikat biex jiġu ttrattati l-inkjesti “nuqqas ta’ tweġiba”; jilqa’ bl-istess mod l-introduzzjoni ta’ proċedura simplifikata għat-trattament ta’ lmenti “barra mill-mandat”, u b’hekk iż-żmien biex jiġu ttrattati talbiet bħal dawn jitnaqqas minn 15-il jum għal tlett ijiem; jinsab imħasseb, madankollu, li bejn l-2021 u l-2022 iż-żmien medju biex jiġi indirizzat ilment fil-mandat żdied minn 61 għal 91 jum u ż-żmien medju biex tiġi indirizzata inkjesta żdied minn 112 għal 166 jum;
15.	Jinnota li l-etika u t-trasparenza baqgħu oqsma importanti ta’ ħidma għall-Ombudsman fl-2022 li komplew jikkontribwixxu għall-progress, iżda ffaċċjaw ukoll sfidi u li l-għadd ta’ lmenti relatati mat-trasparenza u l-obbligu ta’ rendikont ammonta għal 32 % tal-każijiet kollha fl-2022;
16.	Jinnota li l-aċċess pubbliku għad-dokumenti kompla jkun prijorità ewlenija għall-Ombudsman fl-2022, b’121 ilment riċevut, l-ogħla numru rreġistrat fi żmien sena, u l-inkjesti rriżultaw f’90 ilment; jilqa’ t-trattament malajr tal-każijiet fil-qasam tal-aċċess pubbliku għad-dokumenti, b’medja ta’ 46 jum tax-xogħol sal-għeluq tal-ilment u 67 jum tax-xogħol fir-rigward tal-inkjesti biss; jifhem li, minkejja ż-żieda fl-għadd ta’ każijiet, is-sehem ta’ inkjesti rapidi kien jirrappreżenta biss 28 % tal-inkjesti kollha dwar l-aċċess pubbliku għad-dokumenti, meta mqabbel ma’ 58 % fl-2021; jilqa’ s-sejbiet ta’ inkjesti ewlenin li jikkonċernaw il-Kummissjoni u Aġenziji oħra tal-Unjoni, bħall-Frontex, u istituzzjonijiet u korpi bħall-BEI dwar il-ġestjoni amministrattiva tagħhom tat-talbiet għall-aċċess pubbliku għad-dokumenti;
Riżorsi umani, ugwaljanza u benesseri tal-persunal
17.	Jinnota li l-kompożizzjoni tal-persunal f’termini ta’ status u profili ta’ impjieg baqgħet stabbli f’dawn l-aħħar snin, b’total ta’ 74 membru tal-persunal fi tmiem l-2022, l-istess numru bħal fl-2021; jinnota wkoll li, fl-2022, l-Ombudsman impjegat 39 uffiċjal, meta mqabbla ma’ 37 u 38 fl-2020 u l-2021 rispettivament, 28 membru tal-persunal temporanju, meta mqabbla ma’ 28 u 30 fl-2020 u l-2021 rispettivament u 7 aġenti kuntrattwali, meta mqabbla ma’ 8 u 6 fl-2020 u l-2021 rispettivament; jinnota li, fl-2022, proporzjon ugwali ta’ madwar 40 % tal-persunal ittratta l-amministrazzjoni (riżorsi umani, finanzi, ġestjoni tal-proċessi) minn naħa u 40 % ttratta l-ilmenti u l-inkjesti min-naħa l-oħra;
18.	Jinnota li l-pożizzjoni tas-Segretarju Ġenerali ilha vakanti mill-1 ta’ Settembru 2022;
19.	Jinnota li, fl-2022, l-Ombudsman nediet sejħa għal espressjonijiet ta’ interess bl-għan li tistabbilixxi grupp ta’ kandidati, sabiex tirrekluta aġenti temporanji aktar malajr; huwa interessat li jsegwi t-titjib fl-effiċjenza li jirriżulta minn din il-proċedura;
20.	Jinnota li, minkejja li hija istituzzjoni żgħira, l-Ombudsman irnexxielu jkollha 18-il nazzjonalità rrappreżentati fil-persunal tagħha, bis-saħħa ta’ komunikazzjoni proattiva u kuntatti ma’ udjenzi aktar diversi, b’mod partikolari permezz ta’ kanali tal-media soċjali;
21.	Jinnota li, f’termini ta’ bilanċ bejn il-ġeneri, l-Ombudsman tiimpjega aktar nisa milli rġiel fil-kategoriji kollha tal-persunal, b’mod partikolari fil-livell maniġerjali, b’rappreżentanza ġenerali ta’ 67 % nisa u 33 % rġiel, meta mqabbla ma’ 68 % nisa u 32 % rġiel fl-2021; iħeġġeġ lill-Ombudsman tkompli bl-isforzi tagħha biex tikseb rappreżentanza bbilanċjata bejn il-ġeneri tal-persunal, filwaqt li jitqies id-daqs żgħir tal-istituzzjoni;
22.	Jinnota li, fl-2022, l-Ombudsman implimentat il-politika l-ġdida tagħha dwar il-ħin tax-xogħol u x-xogħol ibridu adottata f’Ottubru 2021, li tinkludi dispożizzjonijiet, pereżempju, dwar it-telexogħol, inkluż minn barra l-pajjiż, il-forniment ta’ tagħmir ergonomiku għal xogħol mid-dar, ix-xogħol part-time, il-liv tal-ġenituri, il-ħin flessibbli u d-dritt għall-iskonnessjoni u tapplika għall-kategoriji kollha tal-persunal; jilqa’ r-riżultat ġenerali ta’ stħarriġ tal-persunal imwettaq fl-2023 li juri rata ta’ sodisfazzjon ġenerali ta’ 97 % tal-persunal rigward l-arranġamenti tax-xogħol ibridi u flessibbli;
23.	Japprezza li fl-2022 ma ġie rrappurtat l-ebda każ ta’ fastidju; iħeġġeġ lill-Ombudsman tkompli bl-isforzi tagħha biex tiżgura ambjent tax-xogħol mingħajr fastidju sesswali u psikoloġiku, b’mod partikolari permezz ta’ sensibilizzazzjoni u taħriġ; jinnota b’sodisfazzjon li stħarriġ li sar fil-kuntest ta’ awditu intern dwar il-qafas etiku wera li, fil-bidu tal-2023, 90 % tal-persunal kien konxju mill-politika u l-linji gwida dwar il-fastidju;
24.	Jinnota li fl-2022 l-Ombudsman laqgħet 18-il trainee mħallas, meta mqabbla ma’ 16 fl-2021, li jgawdu pakkett ta’ remunerazzjoni u l-istess arranġamenti tax-xogħol bħall-bqija tal-persunal; iħeġġeġ lill-Ombudsman, kif ippjanat għall-2023, tniedi skema ta’ traineeships maħsuba għaż-żgħażagħ b’diżabbiltà;
Qafas etiku u trasparenza
25.	Jilqa’ l-isforzi kontinwi biex jissaħħaħ il-qafas etiku tal-istituzzjoni u titqajjem sensibilizzazzjoni dwaru; jinnota li l-Ombudsman, f’dan ir-rigward, organizzat preżentazzjoni tal-politika tal-Ombudsman dwar l-attivitajiet esterni, taħriġ dwar il-fastidju u sessjoni waqt l-ikla ta’ nofsinhar dwar il-kunflitti ta’ interess għall-persunal kollu; jinnota wkoll li l-formoli għad-dikjarazzjonijiet ta’ kunflitti ta’ interess, l-attivitajiet esterni, il-pubblikazzjonijiet u l-eżerċitar ta’ attività okkupazzjonali wara t-tluq mis-servizz pubbliku tal-Unjoni ġew riveduti biex tiġi żgurata l-applikazzjoni konsistenti tar-Regolamenti tal-Persunal u tar-regoli interni; jilqa’ l-awditu intern dwar il-qafas etiku tal-Ombudsman li tnieda fl-2022 u li r-riżultati tiegħu se jitqiesu biex ikomplu jittejbu l-prattiki f’dak il-qasam;
26.	Jinnota li l-istrateġija kontra l-frodi tal-Ombudsman hija bbażata l-aktar fuq il-qafas etiku stabbilit u fuq il-prinċipju tas-segregazzjoni tad-dmirijiet għall-funzjonijiet finanzjarji; jinnota b’sodisfazzjon li fl-2021 ma ġie rrapportat l-ebda każ ta’ kunflitt ta’ interess u l-ebda każ ta’ żvelar ta’ informazzjoni protetta;
27.	Jinnota li l-Ombudsman ma ngħaqditx formalment mar-reġistru ta’ trasparenza tal-UE stabbilit bil-ftehim interistituzzjonali tal-20 ta’ Mejju 2021 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar reġistru ta’ trasparenza obbligatorju iżda allinja l-prattiki tagħha dwar il-prinċipji tar-reġistru ta’ trasparenza, filwaqt li vverifikat li l-kelliema jew l-interlokuturi f’avvenimenti jew laqgħat organizzati mill-Ombudsman ikunu rreġistrati fih; jilqa’ l-livell għoli ta’ trasparenza miksub mill-Ombudsman bil-pubblikazzjoni fuq is-sit web tiegħu ta’ informazzjoni dwar l-inkjesti, il-missjonijiet, il-laqgħat u l-avvenimenti li fihom tieħu sehem l-Ombudsman;
Diġitalizzazzjoni, ċibersigurtà u protezzjoni tad-data
28.	Jifraħ lill-Ombudsman għall-promozzjoni attiva tad-diġitalizzazzjoni biex jitnaqqas l-użu tal-karti u biex jiġu aġevolati l-iskambju u l-ħżin tad-dokumenti; jinnota li fl-2022 in-nefqa fuq l-IT naqset bi 48 % meta mqabbla mal-2021 peress li ma kien meħtieġ l-ebda investiment speċifiku biex tissaħħaħ id-diġitalizzazzjoni; jilqa’ l-użu ġeneralizzat tal-vidjokonferenzi u l-webstreaming, li naqqsu l-ħtieġa tal-ivvjaġġar;
29.	Jinnota li, f’termini tal-IT, l-Ombudsman tibbaża fuq il-qafas tal-infrastruttura u taċ-ċibersigurtà tal-Parlament u tikkoopera mill-qrib mal-Kummissjoni dwar l-integrazzjoni u l-manutenzjoni tal-għodod korporattivi tal-Unjoni (SYSPER, ABAC, MiPS u ARES) u l-użu ta’ kuntratti qafas tal-IT; jinnota li, minħabba li l-livell ta’ kontroll tagħha fuq id-data huwa limitat, l-Ombudsman ikkonkludiet ftehimiet fil-livell ta’ servizz mal-istituzzjonijiet ikkonċernati biex tiżgura li t-trattament tad-data personali jikkonforma mal-qafas legali applikabbli; jinnota b’sodisfazzjon li l-Ombudsman ma kellha l-ebda attakk ċibernetiku fl-2022;
30.	Jinnota b’sodisfazzjon li, fl-2022, l-Ombudsman lestiet erba’ azzjonijiet mill-pjan ta’ azzjoni ta’ ħames punti adottat wara r-Rapport tal-Awditu Intern 21/03 dwar ir-Rieżami tal-Qafas tal-Protezzjoni tad-Data tal-istituzzjoni, li għandhom l-għan li jkomplu jtejbu l-effiċjenza u l-effettività tal-ipproċessar tad-data personali mill-istituzzjoni;
31.	Jinnota li, fl-2022, il-Kontrollur Ewropew għall-Protezzjoni tad-Data (l-“EDPS”) ipprovda feedback dwar ilment minn ċittadin bl-argument li l-informazzjoni dwar il-protezzjoni tad-data pprovduta mill-Ombudsman fl-għarfien standard tagħha tar-riċevuta ma kinitx biżżejjed; jinnota b’sodisfazzjon li l-EDPS għalaq il-każ mingħajr azzjonijiet ulterjuri wara li l-Ombudsman introduċiet il-bidliet issuġġeriti fil-mudell tiegħu;
Binjiet
32.	Jinnota li, wara ċ-ċaqliq tal-Uffiċċju tal-Ombudsman ta’ Brussell għal faċilitajiet ġodda pprovduti mill-Parlament fl-2021, il-bini ġie organizzat bħala spazju tax-xogħol kollaborattiv bi ftit uffiċċji individwali u b’faċilitajiet flessibbli ta’ laqgħat kollaborattivi; jieħu nota pożittiva li l-Ombudsman ma tipprattikax użu flessibbli tal-uffiċċju u li l-membri kollha tal-persunal ikollhom l-iskrivanija tagħhom stess bi spazju sew fejn jerfgħu l-affarijiet; jinsab imħasseb li ma ġie organizzat l-ebda stħarriġ tal-persunal mill-Ombudsman qabel ma sar il-pass lejn spazju kollaborattiv fl-uffiċċju ta’ Brussell; jinnota li stħarriġ ġenerali tal-persunal li sar fl-2023 wera li l-maġġoranza tal-persunal wieġbet b’mod pożittiv għall-arranġamenti fiżiċi l-ġodda; japprezza wkoll li l-persunal inżamm infurmat dwar xi deċiżjonijiet li jikkonċernaw l-installazzjoni tal-ispazju tax-xogħol, bħall-iskemi tal-kuluri, qabel iċ-ċaqliq;
33.	Jinnota li l-Ombudsman irritornat 20,5 % tas-superfiċje mikrija mill-Parlament fi Strażburgu fuq talba ta’ dan tal-aħħar u li l-kera tagħha sussegwentement tnaqqset;
34.	Ifakkar li l-Ombudsman mhuwiex sid il-bini tiegħu stess iżda jikri bini fi Brussell u spazju għall-uffiċċji fi Strażburgu; jinnota li l-binja Havel fi Strażburgu hija aċċessibbli bis-sħiħ għall-persuni b’mobbiltà mnaqqsa jew b’diżabbiltà oħra u li l-aċċessibbiltà għall-bini mikri fi Brussell jeħtieġ li tittejjeb; jistieden lill-Parlament itejjeb l-aċċessibbiltà għall-bini mikri lill-Ombudsman fi Brussell;
Ambjent u sostenibbiltà
35.	Jilqa’ b’sodisfazzjon li, matul is-snin, l-Ombudsman naqqas l-impronta ambjentali tiegħu, b’mod partikolari permezz tad-diġitalizzazzjoni tal-proċessi u l-pubblikazzjonijiet tiegħu bħar-rapport annwali, it-tneħħija ta’ stampaturi individwali u miżuri biex l-avvenimenti jsiru aktar sostenibbli; jinnota li, f’termini tal-impronta ambjentali tal-bini tagħha, l-Ombudsman tibbaża fuq il-miżuri meħuda mill-Parlament fil-kapaċità tiegħu bħala sid il-bini; jirrikonoxxi li l-Ombudsman għandha tibgħat it-talba tagħha lill-Parlament, espressa fil-kwittanza tal-2021, biex tinstalla pannelli solari fuq il-bejt tal-bini tiegħu;
36.	Jinnota li fl-2022 l-Ombudsman kompliet tħeġġeġ il-mobbiltà sostenibbli, b’mod partikolari billi pprovdiet appoġġ finanzjarju għall-abbonamenti annwali tat-trasport pubbliku, billi llimitat l-ispazji disponibbli għall-parkeġġ tal-karozzi u billi tejbet il-faċilitajiet u l-parkeġġ għaċ-ċiklisti;
Kooperazzjoni interistituzzjonali
37.	Jilqa’ l-iffrankar finanzjarju u amministrattiv miksub permezz ta’ kooperazzjoni interistituzzjonali, b’mod partikolari l-firxa wiesgħa ta’ ftehimiet fil-livell ta’ servizz konklużi mal-Parlament u mal-Kummissjoni u l-parteċipazzjoni fi proċeduri ta’ akkwist interistituzzjonali; jinnota li, fl-2022, l-Ombudsman żviluppat sinerġiji ġodda ma’ istituzzjonijiet oħra u ffirmat ftehimiet dwar il-forniment ta’ servizzi għall-użu taċ-ċertifikati ta’ ffirmar kwalifikati mill-bogħod mill-Kummissjoni u l-forniment ta’ servizzi mill-Front Office tal-Persunal u mill-Punt ta’ Informazzjoni tal-Parlament;
38.	Jirrikonoxxi l-importanza li jinżamm livell għoli ta’ skambji u ta’ koordinazzjoni man-Network Ewropew tal-Ombudsmen (ENO); jilqa’ l-organizzazzjoni tal-konferenza annwali tal-ENO u tal-webinar tematiku bħala fora ta’ diskussjoni importanti dwar kwistjonijiet attwali li għandhom impatt fuq il-ħidma tal-Ombudsman madwar l-Ewropa fl-2022;
39.	Jilqa’ l-kooperazzjoni li l-Ombudsman iżżomm mal-UPPE, mal-QEA u mal-OLAF bl-għan li jiġu evitati investigazzjonijiet doppji u jiġu diskussi suġġetti ta’ interess reċiproku, bħat-titjib tal-qafas ta’ sorveljanza tal-Unjoni; jilqa’ bl-istess mod il-kanali ta’ kooperazzjoni stabbiliti mal-EDPS biex tiġi żgurata konsultazzjoni reċiproka malajr fil-ħidma ta’ kuljum taż-żewġ istituzzjonijiet u l-Memorandum ta’ Qbil li jiddelinja l-kompetenzi rispettivi ta’ kull istituzzjoni li għandha l-għan li tevita proċeduri doppji;
40.	Jilqa’ l-fatt li l-Ombudsman għandha kooperazzjoni mill-qrib mal-Kumitati rilevanti tal-Parlament Ewropew dwar inkjesti importanti jew billi tippreżenta l-ħidma direttament fil-laqgħat tal-Kumitat jew permezz ta’ informazzjoni li tintbagħat lill-Presidenti tal-Kumitati; jenfasizza li l-inizjattivi strateġiċi u l-inkjesti mwettqa mill-Ombudsman huma kruċjali għat-titjib tat-trasparenza u l-obbligu ta’ rendikont tal-amministrazzjoni tal-Unjoni;
Komunikazzjoni
41.	Jinnota li, bejn l-2021 u l-2022, il-baġit ġenerali għall-attivitajiet ta’ komunikazzjoni u ta’ promozzjoni żdied minn EUR 92 100 għal EUR 132 400, jiġifieri 43,8 %; jifraħ lill-Ombudsman talli żviluppat strateġija ta’ komunikazzjoni komprensiva li kkontribwiet għal sensibilizzazzjoni akbar għal udjenzi speċjalizzati u għall-pubbliku ġenerali; jinnota li l-media Ewropea ħarġet 60 % aktar artikli tal-istampa dwar l-Ombudsman meta mqabbla mal-2021;
42.	Jilqa’ l-isforzi tal-Ombudsman biex iżżid is-sensibilizzazzjoni taċ-ċittadini dwar ir-rwol tal-Ombudsman u l-possibbiltà ta’ rikors għall-Ombudsman fil-każ ta’ amministrazzjoni ħażina minn istituzzjoni tal-Unjoni; jirrikonoxxi l-isforzi li saru biex tiġi pprovduta informazzjoni trasparenti u tiġi ppubblikata data f’format informattiv u faċli għall-utent fuq is-sit web tal-Ombudsman, għalkemm tali data mhijiex disponibbli f’format miftuħ; jilqa’ l-adozzjoni ta’ logo u ta’ identità viżiva ġodda biex tiżdied il-viżibbiltà tal-ħidma tal-Ombudsman u biex dan jiġi rikonoxxut bħala korp tal-Unjoni;
43.	Jinnota li l-Ombudsman għandha kontijiet tal-media soċjali fuq Instagram, LinkedIn, X (dak li qabel kien twitter), fejn fl-2022 is-segwaċi u r-rati ta’ involviment raw tkabbir ogħla milli fis-snin preċedenti; jilqa’ l-parteċipazzjoni tal-Ombudsman fi proġett pilota mmexxi mill-EDPS li għandu l-għan li jġib lill-istituzzjonijiet tal-Unjoni fuq EU-Voice u EU-Video, li huma żewġ networks tal-media soċjali ħielsa u b’sors miftuħ, ibbażati fuq software Mastodon, li jippermettu lill-istituzzjonijiet tal-Unjoni jinteraġixxu mal-pubbliku billi jaqsmu testi, immaġnijiet, vidjows u podcasts.

